<classify> NA GLORY MLAY-DAR ES SALAAM KATIBU Mkuu wa Chama cha Darts cha Tanzania Tada, Subira Waziri, amesema mashindano ya Darts ya Chalenji Afrika Mashariki EADF, yanatarajiwa kuanza kutimua vumbi Desemba mosi hadi 3 mwaka huu mkoani Arusha. Akizungumza na MTANZANIA jana, Subira alisema, maandalizi ya mashindano hayo ambayo yameandaliwa na chama hicho yanaendelea, huku yakitarajiwa kuhusisha mchezaji mmoja mmoja na wachezaji wawili wawili. Amesema kuwa michuano hiyo mikubwa itashirikisha nchi zinazounda Jumuiya ya Afrika Mashariki, ambazo wenyeji ni Tanzania, Kenya, Uganda, Rwanda na Burundi. Alisema yatashirikisha timu za taifa na klabu za nchi za Afrika Mashariki. Amesema mashindano hayo hufanyika kila mwaka, ambapo bingwa mtetezi ni timu ya Kenya iliyoibuka mshindi mwaka jana. Alisema kiingilio cha mashindano kitakuwa ni shilingi 10,000 kwa mchezaji mmoja, huku wachezaji wawili wakilipa 20,000, timu za wanaume zitalipa 50,000, wanawake 30,000 na wageni wa nchi za nje watatakiwa kulipa 200,000.  <topic>: MICHEZO 